b'\n_START_ARTICLE_\n\xc3\x96rnulf Tigerstedt\n_START_PARAGRAPH_\nAxel \xc3\x96rnulf Tigerstedt (29. syyskuuta 1900 Helsinki \xe2\x80\x93 6. marraskuuta 1962 Str\xc3\xa4ngn\xc3\xa4s, Ruotsi) oli suomenruotsalainen runoilija ja kirjailija.\n_START_SECTION_\nEl\xc3\xa4m\xc3\xa4\n_START_PARAGRAPH_\nTigerstedtin vanhemmat olivat vuorihallituksen ylijohtajana ja valtiongeologina toiminut geologi ja dendrologi Axel Fredrik Tigerstedt ja Mary Helena Florence von Schulz. Keksij\xc3\xa4 Eric Tigerstedt oli h\xc3\xa4nen vanhempi veljens\xc3\xa4. \xc3\x96rnulf Tigerstedt p\xc3\xa4\xc3\xa4si ylioppilaaksi 1919 ja ty\xc3\xb6skenteli sitten 1920- ja 1930-luvuilla mainosalalla. H\xc3\xa4n sai vaikutteita erityisesti saksalaisen Oswald Spenglerin ja amerikkalaisen Lothrop Stoddardin historianfilosofiasta. Tigerstedt julkaisi ensimm\xc3\xa4isen runokokoelmansa V\xc3\xa5gor vuonna 1918. Tigerstedtin oli kulttuuripessimisti, kaipasi vahvaa johtajaa ja pelk\xc3\xa4si Neuvostoliittoa._NEWLINE_Tigerstdtin runokokoelmat Vid gr\xc3\xa4nsen (1928) ja Block och \xc3\xb6de (1931) edustivat viel\xc3\xa4 modernismista vaikutteita saanutta lyriikkaa. H\xc3\xa4n toi julki \xc3\xa4\xc3\xa4rioikeistolaisen vakaumuksensa esseekokoelmissaan Skott i \xc3\xb6verkant (1934) ja Utan \xc3\xb6rnar (1935) sek\xc3\xa4 runokokoelmassa De heliga v\xc3\xa4garna (1933). 1930-luvulla ja 1940-luvun alussa Tigerstedt toimi Det svarta gardet -nimell\xc3\xa4 tunnetun suomenruotsalaisten nuorten \xc3\xa4\xc3\xa4rioikeistolaisten kirjailijoiden ryhm\xc3\xa4n henkisen\xc3\xa4 johtajana. T\xc3\xa4h\xc3\xa4n ryhm\xc3\xa4\xc3\xa4n kuuluivat muun muassa Tito Colliander, G\xc3\xb6ran Stenius ja E. R. Gummerus. _NEWLINE_\xc3\x96rnulf Tigerstedt oli Suomen Pen-klubin johtokunnan puheenjohtajana 1933\xe2\x80\x931934 sek\xc3\xa4 Dante Alighieri -seuran varapuheenjohtaja. Tigerstedti\xc3\xa4 luonnehdittiin tuolloin muun muassa \xe2\x80\x9dfasismin ja natsismin lyyriseksi lipunkantajaksi ruotsalaisella kielialueella\xe2\x80\x9d. 1930-luvun alussa Tigerstedt kuului kansallissosialistiseen Is\xc3\xa4nmaalliseen Kansanpuolueeseen. Tigerstedt oli mukana Suomen edustajana vuonna 1942 Saksan aloitteesta perustetussa Euroopan Kirjailijaliitossa \xe2\x80\x93 muita t\xc3\xa4m\xc3\xa4n liiton suomalaisj\xc3\xa4seni\xc3\xa4 olivat muun muassa Maila Talvio, Yrj\xc3\xb6 Soini, Mika Waltari, Viljo Kajava, Bertel Gripenberg ja Tito Colliander._NEWLINE_Sotavuosina Tigerstedt oli Valtion tiedoituslaitoksen palveluksessa ja h\xc3\xa4n julkaisi kirjoja muun muassa neuvostovakoilusta Suomessa. Sodan j\xc3\xa4lkeen Tigerstedt pakeni Ruotsiin ja monet h\xc3\xa4nen kirjoistaan joutuivat kiellettyjen kirjojen listalle._NEWLINE_\xc3\x96rnulf Tigerstedt oli naimisissa vuodesta 1934 Giulia Anita Catanin kanssa. Heill\xc3\xa4 oli yksi tyt\xc3\xa4r.'